ใจร้อนร้อน
เกษียณอายุการทำงานไปยังไม่ทันครบ 4 เดือนเต็ม
26 มี.ค. 2555

เกษียณอายุการทำงานไปยังไม่ทันครบ 4 เดือนเต็ม สงสัย “เสี่ยกุ้ง” นิวัตต์ จิตตาลาน อดีตซีอีโอบริษัท บัตรกรุงไทย หรือเคทีซี จะเหงา แม้จะได้อยู่ใกล้ชิดลูกชายคนเดียวกับศรีภรรยา คุณนายแดง เกลียวพัตรา ก็ตาม 
ล่าสุด จึงตกปากรับคำมานั่งเป็นกรรมการอิสระให้กับธนาคารซีไอเอ็มบี ไทย พร้อมเป็นที่ปรึกษาด้านธุรกิจราย ย่อยแบบส่วนตั๊ว ส่วนตัว ให้กับ “ดร.แซม” สุภัค ศิวะรักษ์ 
“เสี่ยกุ้ง” เปรยกับคนใกล้ชิดว่า คร่ำหวอดอยู่ในแวดวงสินเชื่อบัตรเครดิตมาครึ่งค่อนชีวิต พอไปนั่งจ๋องอยู่บ้านเฉยๆ เลยเกิดเสียดายความรู้ความสามารถของตัวเองขึ้นมาซะงั้น
แต่การเข้าเป็นกรรมการแบงก์ต้องผ่านการตรวจสอบคุณสมบัติจากแบงก์ชาติก่อน ซึ่งตอนนี้ยังไม่ได้รับการอนุมัติอย่างเป็นทางการ 
เสี่ยกุ้ง พี่เฮียไก่ ก็ออกอาการเครื่องร้อน ตัดสินใจควบม้าลำพองเฟอร์รารีสีแดงเพลิงรถคู่ใจไปเซอร์เวย์ดูลาดเลาที่ทำงานใหม่ย่านหลังสวน เพื่อศึกษางานเบื้องต้น 
แหม...ถึงจะเลยวัยรุ่นมานาน แต่ก็ยังใจร้อนเหมือนเดิมนะเสี่ยกุ้ง...อิอิ